《转庵集客分韵得作字见示次韵奉酬》
宋代·许及之

转庵诗老手，久不见近作。尚友喜文会，分韵得真乐。

联翩来巨喜，淋漓想酬酌。异味非五鲭，良裘岂一貉。

有如得良剂，居然起深瘼。虽微与兹集，所得良不薄。

山王果为累，竹林诚可略。何妨赘赓酬，聊复资戏谑。

永言相忘友，久要欣有托。后当不如今，今可不悟昨。

亦欲见真率，正须先宿诺。少待天气凉，伟观洒高阁。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。